NHL-kierros 21.3. - Raanta loisti jälleen | NHL.com
NHL-kierros 21.3. - Raanta loisti jälleen
Antti Raanta pysäytti kiekon 29 kertaa ja torjui voiton Coyotesille
Keskiviikon NHL-kierroksen suomalaisonnistuja oli Arizona Coyotesin maalivahti Antti Raanta, joka torjui 29 kertaa ja varmisti joukkueelleen voiton Buffalo Sabresista. Pittsburgh Penguinsin Sidney Crosby saalisti NHL-uransa 700. syöttöpisteen, kun Penguins kukisti Montreal Canadiensin. Jevgeni Malkin teki jo kauden 41. maalinsa ja nousi kahden osuman päähän maalipörssissä toisena olevasta Patrik Laineesta.
Antti Raanta pelasi jälleen vahvan ottelun Coyotesin maalilla ja pysäytti kiekon 29 kertaa. Kojoottilauman tehomiehet olivat Derek Stepan (1+1) ja Clayton Keller (0+2), joka teki seuraennätykset tulokkaiden teho- ja syöttöpisteissä. Hänellä on nyt koossa tehot 20+35=55. Sabresin suomalaispuolustaja Rasmus Ristolainen jäi pisteittä ja plus-miinustilastossa yhden pykälän pakkaselle.
Penguinsin kapteeni Sidney Crosby saalisti NHL-uransa 700. syöttöpisteen, kun hänet merkittiin Jake Guentzelin iskemän 5-3-maalin toiseksi syöttäjäksi. Crosby oli muutenkin joukkueensa johtohahmoja ja teki tärkeän 3-3-tasoituksen toisen erän loppupuolella. Tehokkaalla pelipäällä oli myös Guentzel (1+2), joka alusti Olli Määtän kanssa Derick Brassardin 4-3-maalin päätöserän alussa. Canadiensin Artturi Lehkonen jäi pisteittä.
Canadiens kärsi neljännen peräkkäisen tappionsa ja menetti teoreettisenkin mahdollisuuden pudotuspelipaikkaan. Penguins nousi voitollaan kahden pisteen päähän Metropolitan-divisioonan kärkijoukkue Washington Capitalsista. Canadiensin Antti Niemi ei päässyt torjumaan entistä seuraansa vastaan, vaan maalia vartioi Carey Price (34 torjuntaa). Penguinsin Casey DeSmith torjui 27 kertaa.
St. Louis Blues - Boston Bruins 2-1 ja.
Bruins tavoittelee vielä nousua Atlantic-divisioonan, Itäisen konferenssin ja koko sarjan kärkeen, mutta hukkaa pisteitä matkan varrelle. Bruins johti kahden erän ajan Ryan Donaton maalilla, mutta Jaden Schwartz nosti Bluesin tasoihin kolmannen erän puolivälissä ja iski ratkaisun jatkoajalla. Bruinsin Anton Hudobin torjui 18 ja Bluesin Jake Allen 21 kertaa.
Bluesin pudotuspelihaaveet kasvoivat, sillä lännen viimeinen villi kortti -paikka häämöttää enää kahden pisteen päässä. Bruins on jäänyt idän kärkijoukkue Tampa Bay Lightningista neljä ja koko liigaa johtavasta Nashville Predatorsista kuusi pistettä. Jatkoaikatappiosta huolimatta Boston varmisti pudotuspelipaikkansa.
Video: BOS@STL: Schwartz nousee kiekon kanssa ja ratkaisee
Ducks vahvisti otettaan pudotuspelipaikasta, kun se nollasi John Gibsonin (29 torjuntaa) johdolla Flamesin. Ducks nousi voittonsa myötä kolmanneksi Pacific-divisioonassa. Joukkueen tehomiehet olivat Francois Beauchemin (1+1) ja Ryan Getzlaf (0+2).
Flamesille tappio oli karvas, koska joukkue on jäänyt jo seitsemän pisteen päähän lännen viimeisestä villi kortti -pudotuspelipaikasta. Vaikka Calgarylla on vielä teoriassa pienen pieni mahdollisuus päästä playoffeihin, käytännössä se on jo ulkona kevään suuresta tanssista.
Derick Brassard on iskenyt Penguinsissa pelaamissaan 11 ottelussa tehot 2+4=6.
- Vie hieman aikaa sopeutua uuteen joukkueeseen. En ole vielä ihan täysin tottunut tähän, mutta yritän tehdä hommia ja viedä peliä eteenpäin. Joukkueena olemme väläytelleet osaamistamme, mutta emme ole pelanneet täydellistä ottelua, Pittsburghille voittomaalin iskenyt Brassard pohdiskeli ottelun jälkeen.
Clayton Keller teki Coyotesin tulokkaiden piste-ennätyksen, ja Antti Raanta torjui viidennen voiton kuuden viime ottelun aikana.
- Keller on ollut todella hyvä koko kauden ajan. Joskus tulee huonoja ja hyviä otteluita, mutta hän on oppinut koko ajan. Hän jo nyt hyvä, ja on mielenkiintoista nähdä, miten hyvä hänestä vielä tuleekaan, Raanta kehui joukkuetoveriaan.
Video: MTL@PHI: Crosby saa 700. syöttönsä Guentzelin maaliin